Foto: Shutterstock



DEBLJINA u svijetu postaje globalnom epidemijom, pa je i u Hrvatskoj, gdje više od 60 posto populacije ima prekomjernu tjelesnu težinu, važno na svim razinama raditi na preventivnim metodama, kako bi se taj postotak dugoročno smanjio. Debljina je u podlozi pojave niza kroničnih nezaraznih bolesti, upozorili su sudionici konferencije "Hrvatski dan debljine", koja se u petak održava u Zagrebu.

Po podacima Svjetske zdravstvene organizacije, čak 64 posto muškaraca i 52 posto žena u Hrvatskoj ima prekomjernu tjelesnu težinu, a situacija je alarmantna i s djecom, budući da ih je 19 posto prekomjerno teških, a sedam posto debelih.

Svjetska pandemija



Sudionici konferencije osvrnut će se na sve što je dosad učinjeno na razini medicinske struke u liječenju debljine, koje su posljedice nedovoljne prevencije i kako utjecati na promjenu životnog stila u smanjenju pretilosti.



Dijabetolog, Željko Metelko, ističe kako se radi o svjetskoj pandemiji s kojom se čovječanstvo još nije susrelo, pa smatra da se u rješavanje problema pretilosti trebaju uključiti svi, od Vlade i Ministarstva zdravstva do civilnog društva i Crkve. Radi se o ozbiljnom problemu koji značajno skraćuje život ljudi, pa će u budućnosti imati katastrofalne posljedice na zdravstveni proračun.



Debljina najčešći razlog bolesti građana



"Prekomjerna tjelesna težima jedan je od vodećih problema koji utječe na opće zdravstveno stanje i pojavu kroničnih nezaraznih bolesti, koje su posljedica debljine i najčešći razlog pobola građana", istaknula je pročelnica zagrebačkog Ureda za zdravstvo Mirna Šitum.



Zagreb niz godina nastoji utjecati na smanjenje prekomjerne težine svojih građana. "U Zagrebu dugo radimo na tom planu. U velikim zdravstvenim centrima osnivaju se ambulante za debljinu, u njima rade multidisciplinarni timovi koji dijagnosticiraju stanje i liječe ljude koji već imaju posljedice uzrokovane debljinom, kroz visoki tlak i poremećaje u kardiovaskularnom sustavu", kaže Šitum.



U suradnji s Udrugom za prevenciju prekomjerne težine, u Domu zdravlja Centar otvoreno je savjetovalište, kako bi na razini primarne zaštite bilo dostupno svim građanima, da ne moraju ići u bolnicu radi tog problema.

Tekst se nastavlja ispod oglasa

Prekomjerna težina kod djece

Također, zbog smanjenja prekomjerne težine kod djece, u zagrebačkim je dječjim vrtićima i osnovnim školama uvedena zdrava prehrana.



Predsjednica Udruge za prevenciju prekomjerne težine, Sonja Njunjić, očekuje da će važnost problema debljine prepoznati i Vlada kroz proglašenje Hrvatskog dana osviještenosti o debljini.



Naglašava kako je u borbi protiv pretilosti važno umrežavanje i jedinstveno djelovanje svih - medicinskih stručnjaka, udruga koje se bave tim problemom i pacijenata.



"Trebali bi se umrežiti svi, od obiteljske medicine, patronažnih sestara, psihijatara, psihologa, nutricionista, jer nije ljudima dovoljno reći 'manje jedi', već moramo uspostaviti sustav kojim ćemo motivirati čovjeka da svojim umom djeluje na debljinu", kaže Njunjić.